  Майя Бывальцева 15-тӥ шуркынмонэ Удмуртилэн тӧроез Александр Бречалов Москваын Россиысь транспортъя министрен Максим Соколовен но Росавтодорлэн кивалтӥсеныз Роман Старовойтэн пумиськылӥз. Вераськизы улосвылысь сюрес возёс удыслэн 2017-тӥ арын ужамезлы йылпумъянъёс сярысь. Со сярысь элькун кивалтӥсь «ВКонтакте» вотэсысь бамаз ивортӥз. Солэн кылъёсызъя, «Кышкыттэмлыко но ӟечлыко сюресъёс» ӵектосъя ужрадъёсты Удмуртия туэ умой быдэстӥз но вуоно арын тросгес коньдон басьтыны оске. Кивалтӥсьлэн малпамезъя, со Ижкарысь ваньзэ сямен шугъяськонъёсты палэнтыны но гурт сюресъёсъя ужпумез сэрттыны-пертчыны луонлык сётоз. Али вазь ялонъёс лэсьтыны, но 2018-тӥ арлы ужпум пуктэмын — элькунысь сюресъёслэсь ветлыны луонтэм люкетъёссэс быдтон Александр Бречалов, Удмуртилэн тӧроезлэсь ужзэ огдырлы быдэсъясьАзьвылгес элькунлэн тӧроез вераз вал, сӥзьыл но тулыс Удмуртиысь 87 гуртъёсы МЧС-лэн нимысьтыз техникаеныз но вуыны уг луы шуыса. Со ужпумез сэрттон-пертчон понна 1,5 миллиард манет пала шедьтыны кулэ. Тодэ вайытом, та программа улсын Удмуртиысь сюресъёсты тупатъян понна таяз арын федерал но элькун коньдэтъёсысь 1,9 миллиард манет висъямын вал. Со коньдонэн 4 федерал объектъёсты, 15 улосвыл объектъёсты но 37 интыысь объектъёсты быдэстыны кулэ вал. Но торгъёсын шыръям коньдон чотын (161 миллион манет) Ижкарын ватсаса 4 люкетъёсты тупатӥзы. Оглом 141 иськем пала сюресъёс тупатэмын вал. Тегъёс: Авто Ижкар Удмуртия сюресъёс гуртсюресъёс АлександрБречалов  